Larisa Latiņina
Larisa Latiņina (krievu: Лариса Семёновна Латынина; dzimusi Larisa Dirija (Лариса Дирий) 1934. gada 27. decembrī Hersonā, Ukrainas PSR, PSRS) ir bijusī Padomju Savienības vingrotāja. Viņa ir piedalījusies trijās olimpiskajās spēlēs (1956, 1960, 1964). Tajās izcīnījusi deviņas zelta, piecas sudraba un četras bronzas medaļas (kopumā 18 medaļas). 18 izcīnītās medaļas olimpiskajās spēlēs bija šo sacensību rekords 48 gadus, līdz 2012. gada vasaras olimpiskajās spēlēs šo rekordu pārspēja amerikāņu peldētājs Maikls Felpss, kas kopumā karjeras laikā ir izcīnījis 22 olimpisko spēļu medaļas. L. Latiņina 14 no savām 18 medaļām ir izcīnījusi individuālajās sacensībās, kas ir olimpisko spēļu rekords. Tāpat ar 9 zelta medaļām viņa ir visu laiku sekmīgākā olimpisko spēļu dalībniece starp sievietēm pēc zelta medaļu skaita, dalot šo sasniegumu ar ASV peldētāju Keitiju Ledeki. 1998. gadā tikusi uzņemta Starptautiskajā vingrošanas slavas zālē un 1989. gadā tika apbalvota ar sudraba orderi, ko pasniedza SOK.